钦定古今图书集成/理学汇编/文学典/第063卷 > 张昭
## 钦定古今图书集成/理学汇编/文学典/第063卷 > 张昭

按《宋史》本传：“昭字潜夫，本名昭远，避汉祖讳，止称昭，
自言汉常山王耳之后，世居濮州范县。祖楚平，寿张
令。楚平生直，即昭父也。初，楚平赴调长安，值巢寇乱，
不知所终。直幼避地河朔，既冠，以父失所在。时盗贼
𧔧起，道路榛梗，乃自秦抵蜀，徒行丐食，求父所在，积
十年不能得，乃发哀行服，躬耕海滨。青州王师范开”
学馆，延置儒士，再以书币招直，署宾职。师范降梁，直
脱难北归，以《周易》《春秋》教授，学者自远而至，时号“逍
遥先生。”昭始十岁，能诵古乐府咏史诗百馀篇。未冠，
遍读九经，尽通其义。处侪类中，缓步阔视，以为马、郑
不己若也。后至赞皇，遇程生者专史学，以为专究经
旨，不通今古，率多拘滞，繁而寡要，若“极谈王霸经纬
治乱，非史不可。”因出班范《汉书》十馀义商榷，乃授昭
荀《纪》《国志》等。后又尽得十三史，五七年间，能驰骋上
下数千百年事。又注《十代兴亡论》，处乱世躬耕负米
以养亲。后唐庄宗入魏，河朔游士多自效军门，昭因
至魏，携文数十轴，谒兴唐尹张宪。宪家富文籍，每与
照燕语，讲论经史要事，恨相见之晚，即署府推官。同
光初，奏授真秩，加监察御史里行。宪为北京留守，昭
亦从至晋阳。庄宗及难，闻邺中兵士推戴明宗，宪部
将符彦超合戍将应之。昭谓宪曰：“得无奉表劝进，为
自安之计乎？”宪曰：“我本书生，见知主上，位至保釐，乃
布衣之极。苟䩄颜求生，何面目见主于地下。”昭曰：“此
古人之志也。公能行之，死且不朽矣。”相泣而去，宪遂
死之。时论重昭能成宪之节。时有害昭者，昭曰：“明诚
所至，期不再生，主辱臣亡，死而无悔。”众执之以送彦
超，彦超曰：“推官正人，无得害之。”又逼昭为榜安抚军
民。事宁，以昭为北京留守推官，加殿中侍御史、内供
奉官，赐绯。天成三年，改安义军节度掌书记。时以武
王、庄宗实录未修，诏正国节度卢质、西川节度副使
何瓒、秘书监韩彦辉缵录事迹。瓒上言：“昭有史材，尝
私撰《同光实录》十二卷，又闻其欲撰《三祖志》，并藏昭
宗朝赐武皇制诰诏九十馀篇，请以昭所撰送史馆。”
拜昭为左补阙、史馆修撰，委之撰录。昭以懿祖、献祖、
太祖并不践帝位，仍补为《纪年录》二十卷，又撰《庄宗实录》三十卷，上之，优诏褒美，迁都官员外郎。时皇子
竞尚奢侈，昭疏谏曰：“帝王之子，长于深宫，安于逸乐，
纷华之玩，丝竹之音，日接于耳目，不与骄期而骄自
至。傥非天资英敏，识本清明，以此荡心，焉能无惑？苟
不豫为教道，何以置之盘牙？臣见先帝时，皇子、皇弟
尽喜无籍，玩物之言，厌闻致治经邦之论，入则务饰
姬姜，出则广增仆马，亲宾满坐，食客盈门，箴规者少，
谐谑者多。以此而欲托以主治，不亦难乎？”臣请诸皇
子各置师傅，陛下令皇子屈身师事之，讲论道德，使
一日之中，止记一事，一岁之内，所记渐多。每月终，令
师傅具录奏闻。或皇子上谒之时，陛下更令侍臣面
问，十中得五，为益良多，博识安危之理，深知成败之
由。臣又闻古之人君，即位而封太子，拜诸王，究其所
由，盖有深旨。使庶不乱嫡，疏不间亲，礼秩有常，邪慝
不作。近代人君，失于此道，以至邦家构患，衅隙萌生。
昔隋祖聪明，炀帝亦倾杨勇；太宗齐圣，魏王终覆承
干。臣每读古书，深悲其事。愿于“圣代，杜此厉阶。其于
卜贰封宗，在臣未敢轻议。臣请诸皇子于恩泽赐与
之间，婚姻省侍之际，依嫡庶而为礼秩，据亲疏而定
节文，示以等威，绝其徼幸，保宗之道，莫大于斯。”明宗
览疏而不用。四年，上《武王以来功臣列传》三十卷，以
本官知制诰。明宗好畋猎，昭疏谏曰：“太祖初镇太原，
每年打鹿于北鄙，先帝在位，暇日射雁于近郊”，此盖
军务之馀，畋游自适。自先帝因图启祚，向明御宇，则
宜易彼诸侯之事，肃乎万乘之仪，而犹因袭旧风，失
其威重，驱逐原兽，殆无虚日。臣愚以为事有可畏者
四焉。洛都旧制，宫城与秦苑相连，人君宴游，不离苑
囿，御马来往，辇路坦夷，不涉荒郊，何忧蹶失？今则驱
驰骖服，涉历榛芜，此后节气严凝，径途冻滑。万一有
衔橛之变，陛下纵自轻，奈宗庙社稷何？所可畏者，一
也。又陛下新有四海，宜以德服万邦。今则江岭未平，
淮夷尚梗。彼初闻陛下革先朝之失政，还太古之淳
风，御物以慈，节物以俭，有典有则，不矜不骄，彼必有
“三苗率服之心，七旬来格”之意。如闻陛下暂游近甸，
彼即以为复好畋游。所可畏者二也。臣又闻作法于
凉，其弊犹贪；作法于贪，弊将如何？且打鹿射雁之事，
新败轨倾辀之辙在常宜取鉴，不可因循。所可畏者
三也。臣又闻“作事可法，贻厥孙谋。”若陛下以齐圣广
渊之机，聪明神武之量，岂可以宴游蒐狩之事，少累
圣明？所谓“‘城中好广眉，城外加半额’，为法之弊，靡不
由兹。所可畏者四也。伏望陛下居高虑远，慎始图终，
思创业之艰难，知守成之不易，念老氏驰骋之戒，树
文王忠厚之基，约三驱之旧章，定四时之游幸。始出
有节，后不敢违。”疏奏，明宗嘉纳之。长兴二年，丁内艰，
赙绢布五十匹，米麦五十石。昭性至孝，明宗闻其居
丧哀毁，复赐以钱币。服除，改职方员外郎、知制诰，充
史馆修撰。上言乞复本朝故事，置观察使察民疾苦，
御史弹事，谏官月给谏纸。并从之。又奏请劝农耕及
置常平仓等数事。明宗方务听纳，昭复上疏曰：“臣闻
安不忘危，治不忘乱者，先儒之丕训；靡不有初，鲜克
有终者，《前经》之至戒。究观列辟，莫不以骄矜怠惰，有
亏圣德。”恭惟太宗贞观之初，元宗开元之际，焦劳庶
政，以致太平。及国富兵消，年高志逸，乃忘守约之道，
或贻执简之讥。陛下以慈俭化天下，以礼法检臣邻，
绌奸邪之党，延正直之论，务遵纯俭，以节浮费，信赏
必罚，至公无私。其创业垂统之基，如贞观开元之始。
然陛下有始有终，无荒无“怠。臣又伏念，保邦之道，有
八审焉，愿为陛下陈之。夫委任审于材器，听受审于
忠邪，出令审于烦苛，兴师审于德力，赏罚审于喜怒，
毁誉审于爱憎，议论审于贤愚，嬖宠审于奸佞。推是
八审，以决万机，庶可以臻至治。”明宗览之称善。清泰
中，改驾部郎中、知制诰，撰《皇后册文》，迁中书舍人，赐
金紫。二年，召判史馆，兼点阅三馆书籍，校正添补，预
修《明宗实录》，成三十卷以献。三年，迁礼部侍郎，改御
史中丞。晋天福初，从幸汴州，昭请创宫阙名额，及振
举朝纲，条疏百司廨舍。二年，改户部侍郎，宰相桑维
翰荐为翰林学士。内署故事以先后入为次，不系官
序，特诏昭立位次。承旨崔棁，晋祖常幸内署，与昭语
及并、魏旧事，甚重之，锡赉颇厚。直以昭故，授著作佐
郎致仕。至是卒归西洛，赙赐加等。五年，服阕，召为户
部侍郎。以《唐史》未成，诏与吕琦、崔棁等续成之，别置
史馆，命昭兼判院事。昭又撰《唐朝君臣正论》二十五
卷上之，改兵部侍郎。八年，迁吏部判东铨，兼史馆修
撰、判馆事。开运二年秋，《唐书》成二百卷，加金紫阶，进
爵邑。三年，拜尚书右丞，判流内铨，权知贡举。汉初，复
为吏部侍郎。时追尊六庙，定谥号，乐章武曲，命昭权
判太常卿事，月馀即真。乾祐二年，加检校礼部尚书。
少帝年十九，犹有童心，昵比群小。昭上言请听政之
暇，数召儒臣讲论经义。周广顺初，拜户部尚书。子秉
阳，为翟阳主簿，抵罪。昭自以失教，奉表引咎，左迁太

三科职官士流，黄衣草泽，并许应诏。诸州依贡举体
式，量试策论三道，共以三千字以上为准，考其文理
俱优，解送尚书吏部。其登朝之官，亦听自举。”从之。显
德元年，迁兵部尚书，世宗以昭旧德，甚重焉。二年，表
求致仕，优诏不允，促其入谒。尝诏撰《制旨兵法》十卷，
又撰《周祖实录》三十卷，及梁郢王均帝、后唐闵帝、废
帝、汉隐帝五朝《实录》，梁二主年祀寖远，事皆遗失，遂
不克修。馀三帝实录皆藏史阁。世宗好拔英俊，有自
布衣及下位上书言事者，多不次进用。昭疏谏曰：“昔
唐初，刘洎、马周起于徒步，太宗擢用为相。其后，柳璨、
朱朴方居下僚，昭宗亦加大用。此四士者，受知于明
主，然太宗用之而国兴，昭宗用之而国亡，士之难知
如此。臣愿陛下存旧法而用人，当以此四士为鉴戒。”
世宗善之。诏令详定《经典释文》《九经文字》、制科条式，
及问六玺所出，并议《三礼图》祭玉文鼎釜等，昭援引
经据，时称其该博。恭帝即位，封舒国公。宋初，拜吏部
尚书。乾德元年郊祀，昭为卤簿使，奏复宫阙、庙门、郊
坛夜警晨严之制。礼毕，进封郑国公，与翰林承旨陶
谷同掌选。谷尝诬奏事，引昭为证，昭免冠抗论，太祖
不悦，遂三拜章告老，以本官致仕，改封陈国公。开宝
五年卒，年七十九。昭博通学术，书无不览，兼善天文、
风角、太一、卜相、兵法、释老之说，藏书数万卷。尤好纂
述，自唐、晋至宋，专笔削典章之任。岭南平，擒刘𬬮，将
献俘，莫能知其礼。时昭已致政，太祖遣近臣就其家
问之，昭方卧病，口占以授使者。著《嘉善集》五十卷、《名
臣事迹》五卷。子秉图，进士及第。秉谦至尚书郎。